钦定古今图书集成/方舆汇编/职方典/第1540卷 > 《龙山道院记》张翀
## 钦定古今图书集成/方舆汇编/职方典/第1540卷 > 《龙山道院记》张翀

余居都匀，每吟咏少暇，即与诸生司子推辈搜奇于
山水间，见隔河有峰，雄峙崔嵬，其高插天，遂杖履跻
其顶。山势逶迤数十里，群山俱出其下，徘徊四望，南
尽交、广，北极湘、汉，西连滇、蜀，皆在目前。余曰：“壮哉观
乎，安得结庐而栖之？”时有霁川司君抚、月泉刘君镗
二人，殊好奇者，即以其言谋于众。众曰：“诚吾匀之胜
概，岂天以启张公邪？”乃各捐金募工，即其山之傍取
材，得巨材若干楹。山势陡峭，不可作屋基。众方卜其
处，俄有灵龟大尺馀，自石中出，突至其前，三日不去。
众以为神告其地，遂即其处掘而平之。前为楼，楼之
上复为小阁，后为殿，殿之傍复为小廊。其所祀神，惟
民自山岭以至其麓，皆凿石磴，曲折“盘桓，可数千尺。
循磴而转，各树以柏。殿后有石坡，高广平坦，其文青
赤，登之使人旷然。石下有泉出，泠泠然洁也。院左右
皆古木藤萝，时有清风至，声如万壑之涛，起伏而不
可为状。树多乌猿白鹤，往来其间。凭栏望之，若素相
狎者。”工既成，鹤楼张子负甑而来，以习静其间。就楼
之上设一小榻。每至夜分，常有白云数片，从窗入楼
中，徐徐进榻傍，与予相倚。逮平旦，则又飞去，半锁山
腹，使予下盼之，宛然如霄汉间也。清平孙子亭访予
于山中，见其景而悦之，欲得记其事。余曰：“噫嘻！自开
辟以求，即有兹山，孰从而栖之？余产在五岭外，相去
数千里，安知其来游此也？即来游此，又安知结楼于
中，遂”为一方胜概邪？由是观之，其山川之开辟与予
之来游，皆天也，非人之能为也。山旧名“蟒”，余与刘君
镗走飞泉处，见有龙青色，因改号为“龙山”，故院亦随
其山名云。